Diumenge faller a Burjassot
2025-07-24

El diumenge 4 de juliol a partir de les 10.00 hores, les falles de Burjassot seran les protagonistes indiscutibles de l’activitat municipal. La Casa de Cultura acollirà l’acte d’imposició d’insígnies i la signatura en el Llibre d’Honor de l’Ajuntament, un dels moments més emotius de l’exercici faller.

En aquest atípic any en què la festa fallera s’ha retardat a setembre degut a la pandèmia, les comissions falleres de Burjassot han continuat mantenint viu l’esperit faller en el municipi, comptant sempre amb el suport de l’Agrupació de Falles, presidida per Iván Heredia, i de l’Ajuntament de Burjassot, des de la regidoria de Falles, dirigida per Estefanía Ballesteros.

Així, la jornada del diumenge començarà a les 10.00 hores a l’Auditori de la Casa de Cultura on es farà lliurament de les recompenses de l’Agrupació de Falles d’aquest exercici, en forma de Bunyol d’Or amb Fulles de Llorer i de Bunyol d’Or amb Fulles de Llorer i Brillants.

L’Ajuntament de Burjassot farà lliurament també de les Insígnies de Plata de la Ciutat de Burjassot que, enguany, han recaigut en el president de l’Agrupació de Falles i faller de la Falla Llibertat- Teodoro Llorente, Iván Heredia, pel seu incansable treball al llarg dels últims set anys al capdavant de l’Agrupació i per la seua trajectòria en el món faller municipal i en Manolo Pastor García, faller de la comissió d’Espartero- Mestre Plasència, també per la seua gran trajectòria fallera.

Després d’aquesta primera part, tindrà lloc l’acte de signatura en el Llibre d’Honor de l’Ajuntament de les Falleres Majors i els Presidents de 2021. En el mateix escenari tindrà lloc també el nomenament de l’Aacalde, Rafa García, com a Faller d’Honor de les tretze comissions de Burjassot.

Aquest serà el primer acte faller que viurà Burjassot enguany i que donarà pas, al setembre, a les diferents activitats preparades des de l’Ajuntament i l’Agrupació de Falles, complint sempre amb les mesures sanitàries establides.